தங்கமணி கோபிநாத்

தங்கமணி கோபிநாத் (Thankamani Gopinath) (27 மார்ச் 1918-28 டிசம்பர் 1990) என்ற திருமணப் பெயரால் அறியப்பட்ட மங்கத் முலக்கால் தங்கமணி (Mangat Mulaykkal Thankamani) கேரளாவைச் சேர்ந்த மோகினியாட்ட நடனக் கலைஞரும் நடன ஆசிரியரும் ஆவார். நடனக் கலைஞர் குரு கோபிநாத் அவர்களின் மனைவியான இவர் தனது கணவருடன் இணைந்து நிகழ்ச்சிகளை நடத்தி வந்தார். இவர் கேரள கலாமண்டலத்தில் மோகினியாட்டத்தை பயில சேர்ந்த முதல் மாணவியாவார். கேரளாவில் பெண்கள் முன்னேற்ற வரலாற்றில் முக்கியமானவர்களில் ஒருவராகக் கருதப்படும் தங்கமணி, கேரளாவில் நடனத்தைக் கற்றுக்கொள்வதும் நிகழ்த்துவதும் பெண்களுக்கு தடை செய்யப்பட்டிருந்த காலத்தில் மோகினியாட்டத்தைக் கற்றுக்கொண்டார். 1941 ஆம் ஆண்டு வெளியான பிரகலாதா என்ற மலையாளத் திரைப்படத்தில் ஒரு பாடலை பாடி அதில் நடித்தும் உள்ளார்.

 வாழ்க்கை வரலாறு 
தங்கமணி 27 மார்ச் 1918 அன்று இன்றைய திருச்சூரின் புறநகர்ப் பகுதியான குன்னங்குளம் என்ற இடத்தில் பந்தலாட்டு கோவிந்தன் நாயர் மற்றும் மங்கத் முளக்கல் குஞ்ஞிகாவம்மாள் ஆகியோருக்குப் பிறந்தார். வள்ளத்தோள் நாராயண மேனன் கேரள கலாமண்டலத்தைத் தொடங்கியபோது, அங்கு தங்கமணி மோகினியாட்டம் பயில முதல் மாணவியாகச் சேர்தார். 

தங்கமணி 1936 செப்டம்பரில் குரு கோபிநாத்தை மணந்தார். தனது கணவர் குரு கோபிநாத்துடன் சேர்ந்து மலையாளத்தின் மூன்றாவது பேசும்படமான திரைப்படமான பிரகலாதாவில் (1941) இரண்யகசிபுவின் மனைவி கயாது வேடத்தில் நடித்த ஆரம்பகால நடிகைகளில் ஒருவரானார். கதாநாயகியாக நடிப்பதோடு, இந்தப் படத்திலும் ஒரு பாடலையும் பாடியிருந்தார். திருமணத்திற்குப் பிறகு தங்கமணி படிப்படியாக மோகினியாட்டம் ஆடுவதை நிறுத்திக் கொண்டார். இவர்கள் ஒன்றாக இணைந்து, கேரள நடனம் (முதலில் கதகளி நடனம் என்று பெயரிடப்பட்டது) என்ற புதுமையான நடன பாணியை உருவாக்கி பிரபலப்படுத்தினர். தங்கமணியின் பந்தடி நடனம், உதயனா வர்ணனை ஆகியவற்றுடன் இராதாகிருஷ்ணன், சிவபார்வதி, இலட்சுமி நாராயணன் மற்றும் அசோகவன சீதை போன்றக் கருப்பொருட்களுடன் கூடிய நடனங்கள் அப்போது தென்னிந்தியா முழுவதும் பிரபலமாக இருந்தன.
 பிற்கால வாழ்க்கை 
திருவிதாங்கூரில் முதன்முதலில் நிறுவப்பட்ட ஸ்ரீ சித்ரோதயா என்ற நடனக் கல்லூரியில் தங்கமணி நடனம் கற்பித்தார். லலிதா, பத்மினி, ராகினி, பவானி செல்லப்பன், மங்களா மற்றும் லட்சுமி போன்ற பிரபலங்களுக்கும் இவர் ஆசிரியராக இருந்துள்ளார்.

 இறப்பு 
தம்பதியினர் 1940 மற்றும் 1950 களில் இந்தியாவில் மிகவும் பிரபலமான நடனக் கலைஞர்களாக இருந்தனர். 1960களின் பிற்பகுதியில் நடனமாடுவதை விட்டு வெளியேறிய தங்கமணி, திருவனந்தபுரம் வட்டியூர்காவு என்ற இடத்திலுள்ள விஸ்வ கலா கேந்திரம் பரண சமிதியில் உறுப்பினரானார். குரு கோபிநாத் இறந்து மூன்று ஆண்டுகளுக்குப் பிறகு, 1990 டிசம்பர் 28 அன்று தங்கமணி இறந்தார்.

 மேற்கோள்கள் 

பகுப்பு:மலையாளத் திரைப்படப் பின்னணிப் பாடகர்கள்
பகுப்பு:மலையாளத் திரைப்பட நடிகைகள்
பகுப்பு:மலையாள மக்கள்
பகுப்பு:1990 இறப்புகள்
பகுப்பு:1918 பிறப்புகள்